Književna tribina o Dinku Šimunoviću

Učenici 8. c razreda pripremili su za sat lektire književnu tribinu o Dinku Šimunoviću na temu pripovijetke Alkar. Voditeljica tribine bila je Filomena Ena Kovačević, moderatorica cijelog događanja. Učenici su napeto iščekivali svaku riječ koja je dolazila iz usta pisca (Roko Matić) i svako voditeljičino pitanje upućeno njemu ili kojemu od likova. Učenici su mu postavljali pitanja vezana uz piščev život i stvaralaštvo: *Što Vas je navelo na poziv učitelja? Koliko je Vaš rodni kraj utjecao na teme Vaših djela? Jeste li se prepoznali u nekome od likova? Je li Alkar namijenjen dječjoj publici ili odraslima? Biste li voljeli vidjeti prilagodbu svojih djela u filmu? Kako zamišljate da se osjeća čitatelj Vaših djela?*

Likove Marte i Luce (djevojke u koju je Salko bio zaljubljen i njegove majke) predstavile su učenice Lana Milanović – Litre i Marija Čaić. Odgovarale su na škakljiva pitanja o obiteljskim i ljubavnim odnosima i na taj način predstavile obiteljsku dramu i objasnile postupke likova te njihova psihološka i emocionalna stanja. *Marta, kako si znala da je Rašica čovjek kojeg si tražila? Je li te Lucija krivila zbog ljubavi prema Rašici? Kriviš li mještane zbog osude tvoje i Rašičine ljubavi?...*

Odgovore na ova i slična pitanja saznat ćete ako uzmete Alkara u ruke i prepustite se Šimunovićevu šarmu pisca, učitelja, zaljubljenika u prirodu i ljubavne zaplete.

Učiteljica: Katarina Pleić